Papersnake/gushiwen huggingface dataset:
霞绮
谷宏（明代）

晴天吐彩散英英，佳气光辉照赤城。晓起忽随孤鹜去，晚来仍逐片云行。

烨如蜀锦荣还灿，皎若炉丹色更明。欲起高楼频眺望，悠然餐罢可长生。
骑立山祷雨
赵鼎臣（宋代）

秦头东衔楚尾及，奠方作镇神灵集。他山迤逦尽徒趋，中有一峰长骑立。

雨旸吁嗟走祠下，神往救之如跃马。深中百丈寒潭底，爵名上公地千里。
蝶恋花
杨芳灿（清代）

记否蓉湖湖水涨。千柄风荷，红影争摇荡。消夏湾头停两桨。

新词付与玲珑唱。

久客不须频怅望。料得年来，风月应无恙。一叶扁舟烟水上。

他时容我长萧放。
雨
仇远（元代）

才放庚申一日晴，天明一日雨如倾。
乌云覆地阴阴合，白浪侵田滟滟平。
屋漏未乾连礎润，桥低欲压碍舟行。
桔槹不是閒家具，会听溪边鹅鹳鸣。
丹阳湖阻风二首
王之道（宋代）

水阔风还怒，舟轻浪更颠。
云容初过雨，湖势欲吞天。
沙觜青枫外，鱼罾白鸟边。
夕阳应到岸，沉醉酒家眠。
跋林和靖手书所作三十联
项安世（宋代）

唐人作诗先作联，一联一句名几年。后来作者如崩川，去千百里无洄沿。

又如商鞅坏井田，夷封沟洫开陌阡。吟哦一变成号颠，秦张功甫出此编。

我读未竟心犁然，借归手抄家自传。藏之箧笥待后贤，庶万有一唐风还。
律宗玉维那三人礼石佛求语
释绍昙（宋代）

老倒南山犯真律，三生凿破寒岩石。
不立名中强立名，弗狼籍岩成狼籍。
儿孙膝下有黄金，拨草瞻风远访寻。
三拜起来发一叹，方知老子错留心。
天真自性佛不管，顽石头边讨甚碗。
费尽钳鎚多破绽，乌藤紧捉从头看。
满江红 其三 汪秘监席上作
赵彦端（宋代）

赐被薰炉，曾同见、官槐重绿。时归看、绮疏叠嶂，楚腰翻曲。

君过归山轻岁月，我怀庐阜分符竹。道别离、待得再归来，人应俗。

春欲动，醅初熟。追一笑，森三玉。且相对青眼，共裁红烛。

小语人家闲意态，浅寒都下新装束。念平生、和雨醉东风，从今足。
水调歌头 其二 霅川溪亭
吴潜（宋代）

皎月亦长有，今夜独娟娟。浮云万里收尽，人在水晶奁。

矫首银河澄澈，搔首金风浩荡，毛发亦冷然。宇宙能空阔，磨蚁正回旋。

倩渔翁，撑舴艋，柳阴边。垂纶下饵，须臾钓得两三鲜。

唤客烹鱼酾酒，伴我高吟长啸，烂醉即佳眠。何用骖鸾去，已是地行仙。
仙岩二首
王贞白（唐代）

白烟昼起丹灶，红叶秋书篆文。

二十四岩天上，一鸡啼破晴云。

风呼山鬼服役，月照衡薇结花。

江暖客寻瑶草，洞深人咽丹霞。
西塔
胡仲弓（宋代）

杖策来寻塔庙仙，半程便到碧霄边。
三千民办浮尘外，百二山河在眼前。
推把孤标长插地，只消一柱可擎天。
夜阑籁静凭栏听，隐隐星河人扣舷。
至水口闻必欲买舟到怀安县
赵鼎臣（宋代）

不使风帆船可上，篙工真是个中强。明朝幸自顺流下，醉卧从教溪水长。
题药囊
陆游（宋代）

残暑才属尔，新春还及兹。
真当名百药，何止谒三医？半夜暾朝日，晨兴饮上池。
金丹有门户，草木尔何知！
世美约仲孺述之同泛清潩登楼待月分得楼字 其一
邹浩（宋代）

风尘作恶败清游，杖履无光久自羞。约我晚来寻小艇，与君愁破对高楼。

山分远翠凝衣重，月借澄辉扑水浮。不是严城不容与，径随双鹤宿沧州。
赋衡山张氏米帖
张孝祥（宋代）

人物千年海岳翁，笔精墨妙与天通。传闻有帖藏张姓，怪底湘江月贯虹。
法性寺
方信孺（宋代）

金碧参差兜率天，曾煎诃子试新泉。
荒园废宅无人问，门外桃花却是禅。
南山之田赠王介甫
王令（宋代）

南山之田兮，谁为而芜。
南山之人兮，谁教堕且。
来者何为，而往者谁趾。
草漫靡兮，不种何自。
始吾往兮无耜，吾将归兮客吾止。
要以田兮寄我治，我耕浅兮谷不遂。
耕之深兮石挠吾耒，吾耒挠兮耕嗟难。
雨专水兮日专旱，借不然兮颖以秀。
螟悬心兮螣开口，我虽力兮功何有。
然不可以已兮，时宁我违而我无时负。
湖景
施清臣（宋代）

一曲新腔紫玉箫，护晴檐幙窣兰桡。
柳迷远近花张锦，小泊危红第六桥。
白鹭亭
罗愚（宋代）

千古城头白鹭亭，鹭飞长是满江汀。
如何览德辉台上，只有台存凤不灵。
摇落
张元道（宋代）

摇落梧桐恨，哀吟络纬愁。
星河横静夜，天地入新秋。
冉冉岁云迈，滔滔江自流。
惊风和雁影，吹梦过南楼。
拟青青河畔草诗
鲍令晖（南北朝）

袅袅临窗竹，蔼蔼垂门桐。
灼灼青轩女，泠泠高台中。
明志逸秋霜，玉颜艳春红。
人生谁不别，恨君早从戎。
鸣弦惭夜月，绀黛羞春风。
太姥山
刘镇（宋代）

滚滚千山入马蹄，出游回首日平西。
人从杜宇鸣时别，天向蒹葭静处低。
白鸟得鱼閒钓艇，黄蜂抱蕊闹花枝。
好将太姥山前路，付与孤猿自在啼。
塞下曲五首
张仲素（唐代）

三戍渔阳再渡辽，騂弓在臂剑横腰。

匈奴似若知名姓，休傍阴山更射雕。

猎马千行雁几双，燕然山下碧油幢。

传声漠北单于破，火照旌旗夜受降。

朔雪飘飘开雁门，平沙历乱卷蓬根。

功名耻计擒生数，直斩楼兰报国恩。

陇水潺湲陇树秋，征人到此泪双流。

乡关万里无因见，西戍河源早晚休。

阴碛茫茫塞草肥，桔槔烽上暮云飞。

交河北望天连海，苏武曾将汉节归。
子张子夏庙同邻几圣俞过作
韩维（宋代）

峨峨道旁庙，庭户焕丹黝，
恭闻师商贤，下拜奠卮酒。
大梁故王都，豪杰所奔走。
当时多尊荣，死不道人口。
二君夫何为，血食独传后。
岂于圣人道，自托致不朽。
荒坟几相望，荆棘不盈亩。
衣冠应作尘，制度复何有。
得无埋奇书，文字暗科斗。
怀古意惨淡，春风一搔首。
犀皮包玉束作斤，有餽为子盘中珍。
爱之不欲食客众，夜密置酒呼其邻。
作诗盈纸颇环怪，胄出恐是龙之真。
流涎溢吻极称诧，两都无芹吴无莼。
念我故园事栽插，独于此物尤勤勤。
春芽怒迸地皮裂，采掇入撰无虚晨。
独留晚出补林罅，几日不见长过人。
新梢秀叶动清景，荫藉往往铺吾茵。
而今安得复致此，腹饱藜苋身埃尘。
登阁
李士元（唐代）

乱后独来登大阁，凭阑举目尽伤心。长堤过雨人行少，

废苑经伤草自深。破落侯家通永巷，萧条宫树接疏林。

总输释氏青莲馆，依旧重重布地金。
城南泛舟三首 其一
刘敞（宋代）

乘兴随所适，出郊聊泛然。青波能照发，白鹭巧迎船。

老树悲秋雨，高风急暮蝉。孤城隐不见，落日暝浮烟。
见三山翁插山茶花一朵二首
苏泂（宋代）

人老簪花却自然，花红就不厌华颠。
人间无此风流样，何止源流二百年。
望首阳山
杨宾（清代）

垂鞭信马蹄，平沙入孤竹。孤竹传者谁，二子伯与叔。

让国久无家，东海留芳躅。岂至采薇时，不食还乡曲。

而以首阳名，专号兹山麓。清风讵可攀，庙貌随时俗。

俎豆纵千秋，不饱他人粟。我来大道旁，日暮仍驰逐。

安得拜衣冠，细摸残碑读。
天宝宫词十二首寓感 其三
顾瑛（元代）

莲花池畔暑风凉，玉竹回文宝簟光。贪倚画屏调翡翠，误开金簟放鸳鸯。

轻绡披雾誇新浴，堕髻攲云衒晚妆。笑语女牛私语处，长生殿下月中央。
依韵奉和来篇
李至（宋代）

闲书闲画满芸香，卧读行看固是常。
天为苦吟终借□，帝怜多病不教忙。
泥封法醖醅犹嫩，茶煮颁冰味更长。
一榻清风兼好献，可能来此就侬尝。
和显道筠轩有作
欧阳澈（宋代）

欲引秋声竹旋移，吟烟时一启柴扉。了无俗物迷青眼，每有轻柴袭客衣。

地僻不知炎暑老，身閒潜觉道心微。茫茫尘事俱臧谷，羞偶闾阎较是非。
诉衷情
赵师侠（宋代）

威灵千里护封圻。十万户归依。白湖宫殿云耸，香火尽虔祈。

倾寿酒，诵声诗。谅遥知。民康俗阜，雨润风滋，功与天齐。
自和山房十咏
李曾伯（宋代）

真机浑不露中边，自是闲中小有天。
一饮天拚今日醉，万金不博五更眠。
爱山
喻良能（宋代）

柳丝稀处见前山，半在云间半雾间。
回首乱红浓翠里，春风啼鸟更绵蛮。
茂陵山行陪韦金部（一作招金部韦员外）
李端（唐代）

宿雨朝来歇，空山秋气清。盘云双鹤下，隔水一蝉鸣。

古道黄花落，平芜赤烧生。茂陵虽有病，犹得伴君行。
宣州谢朓楼饯别校书叔云
李白（唐代）

弃我去者，昨日之日不可留；
乱我心者，今日之日多烦忧。
长风万里送秋雁，对此可以酣高楼。
蓬莱文章建安骨，中间小谢又清发。
俱怀逸兴壮思飞，欲上青天揽明月。(揽 一作：览；明月 一作：日月)
抽刀断水水更流，举杯消愁愁更愁。(消愁 一作：销愁)
人生在世不称意，明朝散发弄扁舟。
宿淮阴南楼酬常伯能
皇甫冉（唐代）

淮阴日落上南楼，乔木荒城古渡头。浦外野风初入户，

窗中海月早知秋。沧波一望通千里，画角三声起百忧。

伫立分宵绝来客，烦君步屐忽相求。
饿鬼打死尸
释怀深（宋代）

因这臭皮囊，波波劫劫忙。只知贪快乐，不肯暂回光。

白业锱铢少，黄泉岁月长。直须痛棒打，此恨卒难忘。
挽仁宗皇帝歌四首 其二
刘敞（宋代）

措刑文武后，四十有馀年。几与华胥比，宁知帝力然。

占龄无协梦，弃躧趣登山。后世称稽古，应参尧舜篇。
九月八日游香泉晚宿寺中二首 其一
夏诒钰（清代）

山缺楼台聚，遥看翠霭分。到门翻失寺，隔水但生云。

乱石通危步，寒流界夕曛。林峦多秀色，霞绮散成纹。
病目二首
文天祥（宋代）

向来岩下电，无故眩生花。
达磨面向壁，卢仝□塌沙。
灯前心欲碎，镜里鬓空华。
何日看明月，沈沈斗柄斜。
余作生坟何生谦致桧十株答以六言二首
刘克庄（宋代）

高耸心抽笔直，下蟠上锐塔圆。
深入蛰龙穴处，肯傍眠牛石边。
答潘子迁用韵
郑学醇（明代）

翩翩青苧带风斜，绿酒红亭不待赊。邂逅喜深还赋别，倦游人老更辞家。

瑶空欲堕歌中雪，綵笔犹悬梦里花。烟水苍茫孤棹远，酷怜秋色满江涯。
再用韵促季文结水边亭
张侃（宋代）

一朝飞骥足，十载叹龟藏。临水轩亭好，逢人笑语凉。

须先心地远，莫厌斧声忙。未数漳南景，裁诗拂藓苍。
谢任伯夫人挽诗
吕本中（宋代）

幽兰在深山，无人终自芳。岂伊桃李颜，取媚少年肠。

高氏有潜桃，奕世被辉光。自其父祖来，低首不肯昂。

夫人生既贤，岂止秀闺房。出身事夫子，和鸣更锵锵。

笙镛列两序，圭币罗中堂。云何去日远，遂弃凌风翔。

伋也奉慈训，将见久必昌。瞻彼汝南路，松柏泣新霜。

凄然马鬣封，千岁终不亡。
苦热三首 其三
郭印（宋代）

南方炎瘴极，所见异平生。日月双风鞴，乾坤一火坑。

泉源多水竭，官道少人行。却忆岷山底，萧然九夏清。
沛公亭
傅若金（元代）

遥山寂寂对危亭，坏础欹沙柳自青。
四海久非刘社稷，千秋犹自汉精灵。
丰西水散烟沉浦，砀北云来雨入庭。
坐想酒酣思猛士，歌风台下晚冥冥。
解舟
邓深（宋代）

波面孤篷窄，关头古渡幽。
舟轻疾移岸，岸曲屡回舟。
野润蒸梅雨，天寒张麦秋。
欠伸思晚步，舍棹涉芳洲。
归国遥·香玉
温庭筠（唐代）

香玉，翠凤宝钗垂簏簌，钿筐交胜金粟，越罗春水绿。
画堂照帘残烛，梦馀更漏促。谢娘无限心曲，晓屏山断续。
再和聋字韵诗一谢史宰一呈黎丞 其一
徐鹿卿（宋代）

化感儿嬉七十翁，波馀犹足活瘖聋。肯安恬退淡中味，大觉催科拙处工。

及物坐看驯乳雉，苏民更欲骂尸虫。恢恢游刃浑馀地，赢得赓酬伴赞公。
点绛唇·祝寿筵开
姜夔（宋代）

祝寿筵开，画堂深映花如绣。瑞烟喷兽。帘幕香风透。一点台星，化作人间秀。韶音奏。两行红袖。齐劝长生酒。
叹白发
岑参（唐代）

白发生偏速，交人不奈何。今朝两鬓上，更较数茎多。
送柳使君赴袁州
刘长卿（唐代）

宜阳出守新恩至，京口因家始愿违。五柳闭门高士去，

三苗按节远人归。月明江路闻猿断，花暗山城见吏稀。

惟有郡斋窗里岫，朝朝空对谢玄晖。
病后夏初杂书近况十首 其二
方回（元代）

怯寒重著旧绵裘，已见盆栽坼绛榴。自厌一春常服药，忽惊半月不梳头。

画评懒与痴儿辨，诗序难禁晚进求。带砺有盟犹未保，当时谁识种瓜侯。
于飞乐
欧阳修（宋代）

宝奁开，美鉴静，一掬清蟾。新妆脸，旋学花添。蜀红衫，双绣蝶、裙缕鹣鹣。寻思前事，小屏风、仍画江南。

怎空教、草解宜男。柔桑密、又过春蚕。正阴晴天气，更瞑色相兼。佳期消息，曲房西、碎月筛帘。
次韵张从道三首 其一 石首道中
陈渊（宋代）

匹马江村路，长鞭短袂裘。问民知所病，驱御去如流。

雾卷千山晓，霜馀万木秋。古来奔走吏，流落有奇谋。
袁家渴记
柳宗元（唐代）

由冉溪西南水行十里，山水之可取者五，莫若钴鉧潭。由溪口而西，陆行，可取者八九，莫若西山。由朝阳岩东南水行，至芜江，可取者三，莫若袁家渴。皆永中幽丽奇处也。

楚、越之间方言，谓水之反流者为渴，音若衣褐之褐。渴上与南馆高嶂合，下与百家濑合。其中重洲小溪，澄潭浅渚，间厕曲折，平者深墨，峻者沸白。舟行若穷，忽而无际。

有小山出水中，皆美石，上生青丛，冬夏常蔚然。其旁多岩洞，其下多白砾，其树多枫柟石楠，楩槠樟柚，草则兰芷。又有奇卉，类合欢而蔓生，轇轕水石。

每风自四山而下，振动大木，掩苒众草，纷红骇绿，蓊葧香气，冲涛旋濑，退贮溪谷，摇飃葳蕤，与时推移。其大都如此，余无以穷其状。

永之人未尝游焉，余得之不敢专焉，出而传于世。其地主袁氏。故以名焉。
金山
崔斌（元代）

浩浩长江天际来，中流砥柱独崔巍。风摇万壑秋声动，潮捲千堆雪浪回。

山势参差现灵鹫，海波辽阔隔蓬莱。夕阳不尽登临意，倒泻沧溟入酒杯。
寄题隐仙坡
王璹（宋代）

有一仙翁号隐仙，要知□□又生贤。
好将隐德无家意。加□仙坡万古传。
会心处试笔
胤禛（清代）

秋霁瑶台晚眺，夜深便殿宵衣。神会园林妙趣，心勤一日万机。
水调歌头（中秋）
赵长卿（宋代）

今夕知何夕，秋色正平分。＿娥此际、底事越样好精神。已是天此气肃，那是清风洒洒，万里没纤云。把酒临风饮，酒面起红鳞。

歌一曲舞一曲，捧金樽。从他妄想，老兔憔悴正纷纷。我为桂花拚醉，明日扶头不起，颠倒白纶巾。天若知人意，夜雨莫倾盆。
杨廷秀秘监万花川谷中洛花甚富乃用野人韵为
周必大（宋代）

万花川谷第芳菲，也许湘灵媵伏妃。
翠叶迎风牵荇带，红绡浴伏湿宫衣。
共船不妒龙阳钓，警乘犹疑洛渚飞。
谁把荒园一鱼目，换将五十六珠归。
听琴
释智圆（宋代）

自得南风旨，虚堂此夕弹。
正声传不易，俗耳听终难。
峭壁虫音绝，乔枝鹤梦残。
坐来消万虑，斜月上危栏。
蕲春听琵琶五首 其四
孔武仲（宋代）

百转干萦住复移，浑如啄木在高枝。春郊极目快晴后，峭绝一声飞去时。
得舍弟道原书欲来豫章久而未至
王慎中（明代）

报书省我喜终朝，日日相望正寂寥。尺素翻疑鱼腹幻，寸心真惜雁行遥。

夜长绛蜡花空艳，秋色芳池草已凋。愁极欲将荆树植，连枝照室免萧条。
梅里旅夕
杨凌（唐代）

沧洲东望路，旅棹怆羁游。枫浦蝉随岸，沙汀鸥转流。

露天星上月，水国夜生秋。谁忍持相忆，南归一叶舟。
颂古三十一首
释梵琮（宋代）

家常茶饭不多般，遇客延留礼数宽。
若是上方曾饱者，和盘呈献不能餐。
遗老斋绝句十二首 其十
苏辙（宋代）

避事已谢客，养性不看书。书中多感遇，掩卷辄长吁。
送萧山和弟
刘敞（宋代）

江上苍山百里国，鉴中明府校书郎。腊梅冬笋知时节，驿骑回时早寄将。
行香子 其地 春暮
尤侗（清代）

紫陌金车。绿浦兰槎。共追寻、大地芳华。三分春色，分与谁家。

有地分山，地分水，地分花。

雨打檐牙。月落窗纱。恨韶光、转盼天涯。小庭寂寞，底事争哗。

是地声莺，地声燕，地声鸦。
戏作
楼钥（宋代）

二子为丞分越邑，女儿随婿过江南。
莫言屋里成岑寂，匹似当初只住庵。
次韵月湾东湖十咏 其六 洲上百花
徐瑞（宋代）

后台花发映前台，红紫成林绿作堆。三日一花尤尽在，愿言均作四时开。
嘉祐大行皇帝挽诗十首 其三
刘攽（宋代）

盛德终无逸，元功熟间然。启疆神禹绩，著记帝虞年。

桑变旋观海，弓遗杳望天。霸陵无石椁，不改故山川。
姚国秀十咏·菱塘
陈普（宋代）

廉隅集谣咏，举世尚和光。
平生憎老子，蓄雨肥菱塘。
送费骧
姚合（唐代）

兄寒弟亦饥，力学少闲时。何路免为客，无门卖得诗。

几人携酒送，独我入山迟。少小同居止，今朝始别离。
冰清堂偶成
周弼（宋代）

整杯恬淡酒，相就等闲倾。
得失徒多感，行藏任独清。
昼闲风有味，春尽雨无声。
但惜新栽柳，相呼欠一莺。
山中口号
纪青（明代）

一月林中不裹巾，得钱沽酒未知贫。
樵夫相见漫相识，除却青山无故人。
集贤鬓 偶简旧寄词有感，和柳屯田韵
邹祗谟（清代）

重帘小阁关心事，绿遍萱丛。旧时相逢未嫁，冷落金虫。

去后千时梦忆，重逢瞥见姿容。人间辛苦都尝遍，灯前拥髻愁浓。

算只玉钗恩重，留结表心同。年来敢道宋家东。何计决芳悰。

悔教端阳一别，直恁匆匆。玉冷环留脆碧，香消枕腻残红。

纵眼前有人欢笑，才时首便自忡忡。肠断萧娘一纸，何必怨君终。
和颜生同游南山
陈师道（宋代）

竹杖芒鞋取次行，琳琅触目路人惊。
常年此日仍为客，病目今人喜再明。
筋力尚堪供是事，登临那得总无情。
已知名世徒为尔，可复缘渠太瘦生。
得丁求安书云叠石境于溪心嵲然如江上之矶作
王洋（宋代）

立石标溪界，疏荷限水香。
此翁三十载，看了几人忙。
寄天休学士
宋祁（宋代）

春暝蓬山直，知君思绪多。
玉蟾吟泻滴，朱幕卧生波。
谈麈飘无几，书刀削久讹。
鱼沈江上梦，鸡唱汝南歌。
落带灯煤暗，双盤露蘂和。
烟浮温室树，云澹客星河。
牟首传清{左盾右戈}，章溝疊迥鼍。
子云惟寂寞，尚自奈嘲何。
十楼怀古 其六 庾公楼
何乔新（明代）

庾楼昔日瞰江渚，高栋危阑撼风雨。年深倾圮成荒丘，月冷芦汀啼杜宇。

庾公潇洒清谈人，连辉椒掖秉国均。寡谋轻启历阳衅，临难鼠窜私其身。

寇平尚幸免诛殛，犹秉旌旄镇南国。神州未复边骑骄，拥众何当剪仇敌。

当时参佐殷谢徒，啸咏风月无远图。楼中开宴挥玉麈，志识仅比牧猪奴。

九原冥冥不可作，云散太虚水归壑。庐山飞瀑和雨来，似为元规洗馀恶。
雨中漫成四首 其一
谢薖（宋代）

东风浑作勒花寒，寂寞林塘不受看。玉版鹤翎俱未识，梨梢空有泪阑干。
寄题艾惠夫容膝轩诗
李若水（宋代）

乡人极口誇吾友，誇道新来葺妙居。东晋风流千载后，南窗潇洒数椽馀。

无肠可著犹贪酒，有眼能看肯废书。记取鲁人学柳下，不须辞米赋归欤。
何太宰生日二首
强至（宋代）

河岳灵神拥瑞来，剑川一夜起云雷。
祥风破腊吹灰琯，和气先春报砌槐。
龙邸久膺心膂托，金瓯终为姓名开。
年年已与梅花约，长借清香入寿杯。
义宁华岩洞和纯阳真人 其一
方信孺（宋代）

岩前绿水无人渡，洞里碧桃花正开。东望蓬瀛三万里，等閒飞去等閒来。
九子峰
陈岩（宋代）

小大扶携作伴行，欢然恋恋意相倾。
信知万古山头石，还有人间母子情。
宿曹溪方丈
黄在裘（明代）

鹫岭从初劫，忘言得證诠。菩提留广荫，卓锡受真传。

花雨虚诸相，灵光耀万年。慈航如可度，从此涤烦喧。
柳 其二
易士达（宋代）

春工染就绿丝绦，织雨缲风拂灞桥。可是韶光难系着，暗教瘦损小蛮腰。
岁暮
陆游（宋代）

离离井上桐，郁郁墙下桑，零落岂不悲，无奈中夜霜。
蟋蟀更可念，岁暮依客床。
客亦自孤寂，衣篝歇残香。
一灯挂西壁，耿耿青无光。
援笔欲写愁，三喟不成章。
句
释惠崇（宋代）

岭暮清猿急，江寒白鸟稀。
虞察院生日
姜特立（宋代）

天诏飞传速置邮，双溪门外足行舟。
橙黄橘绿风光好，并看西湖十里秋。
褒斜道中
杨超曾（清代）

千尺连云磴，雄奇自古传。石开微有地，峰合更无天。

车马迷襄野，楼台俯汉川。重关天险在，烧绝自何年。
程羲父挽诗
唐庚（宋代）

门户金张贵，规模邹鲁儒。平生冰玉姿，不受纨绮纡。

肯顾慱饼印，甘为小儿呼。旧来使剧邑，下车成裤襦。

暮年赋从军，只箸安边隅。不识墓中人，永怀屋上乌。
摊声浣溪沙（天雨新晴，孙使君宴客双石堂，遣官奴试小龙茶）
毛滂（宋代）

日照门前千万峰。晴飙先扫冻云空。谁作素涛翻玉手，小团龙。

定国精明过少壮，次公烦碎本雍容。听讼阴中苔自绿，舞衣红。
泊丈亭
陈著（宋代）

丈亭亭下浦，舣棹又终朝。
船聚市声杂，风生江气骄。
兹行未百里，已涉第三潮。
去住向谁问，鹭飞云影飘。
初秋行圃四首
杨万里（宋代）

今年六月不胜凉，七月炎蒸不可当。
一阵秋风初过雨，个般天气好烧香。
春宵
王万钟（金朝）

风尖月细春犹浅，酒冷灯昏夜向深。人在西轩愁不寐，十年间事总经心。
汪生洲左司马致仕将归授其先公诒燕图作歌多怀旧之感
陈子壮（明代）

詄荡天门乍可呼，明星摇动应中枢。勋名未蔽淩烟阁，都人看写二疏图。

如此归装良已足，怀君念友衢山曲。缥缃只欲借留题，传示趋庭影数幅。

展玩寻思踰十春，手泽音容粉墨新。一灯父子传经夜，补被寒温待试晨。

斗升亦筮明廷对，看子成名仕不再。尔时清白畏人知，微言全谱忠经在。

曾驱四牡遂遑将，曾奉疏恩到省郎。扶杖瞻天天尺五，陈筵爱日日初长。

至今开图百感集，慈鸟时动皋鱼泣。身都九列不为卑，况望松楸胜赐级。

荀陈两世称交游，长歏之子盛箕裘。蓼莪不共王褒听，恐入山阳笛里愁。
伤史拱山人
皮日休（唐代）

一缄幽信自襄阳，上报先生去岁亡。山客为医翻贳药，

野僧因吊却焚香。峰头孤冢为云穴，松下灵筵是石床。

宗炳死来君又去，终身不复到柴桑。
甲辰十一月十二日往湘阴马上和季长见寄小春二首 其一
释德洪（宋代）

雨暗书云节，梅偷破腊春。里闾相馈饷，风物近袁筠。

吴语知无伴，楚衣聊试新。忽惊身是客，流落老湘滨。
和通守王元美二绝句 其二
赵鼎（宋代）

志士犹来惜寸阴，青铜那觉二毛侵。留连春色一樽酒，未必东风识此心。
北邙古墓
宋之问（唐代）

君不见邙山苑外上宫坟，相接累累萦蔓草。宫亭远识南宫树，逶迤辗作南宫道。

一朝形影化穷尘，昔时玉貌与朱唇。锦衾香覆青楼月，罗衣娇弄紫台云。

越娃楚艳君不见，赵舞燕歌愁杀人。游鼙倏掩寂无晤，蛾眉何事须相妒。

九重见日闭鸳鸯，三泉今夕开狐兔。驻马倚车望洛阳，御桥天阙遥相当。

佳人死别无归日，可怜行路尽沾衣。
韩克赞求存一道人诗
徐庸（明代）

韩君魏公之子孙，世家久矣为清门。传圭袭组来有自，九天雨露蒙深恩。

阖闾城西寄踪迹，万殊虽多号存一。纤微私欲讵能蔽，方寸昭然湛虚白。

居除务外惟执中，诚敬守持多厥功。良相良医念先德，平生志在苏疲癃。

肯分贫寠并豪富，邀请人来随即赴。橘叶浪称庭内井，杏花空满门前路。

乌飞兔走春又秋，不二价闻追相休。汗青他日立佳传，董狐直笔文章优。
钓台
刘昌言（宋代）

汉业中微炎祚衰，四海奸豪窃神器。
南阳龙虎方斗争，赤伏真人正天位。
先生高隐来富春，耕耒青山自如意。
一竿渔钓乐幽深，七里溪光弄苍翠。
朝中天子思故人，物色寰中引其类。
先生独步衣羊裘，咳唾浮云轻富贵。
足加帝腹傍无人，星动天文失躔次。
卓哉光武真圣君，终使狂奴毕高志。
云台千尺尽功臣，谁肯回顾钓台地。
次韵分生五首
陈著（宋代）

诗筒狎至补前疏，快似西风卷峡初。
一片襟怀谁似友，曾从仙李跨鲸鱼。
句
晃逈（宋代）

可能宴坐即宴坐，待全静无全静时。
偈颂一百三十三首 其一二九
释居简（宋代）

散乱定，随流禅。莫将安乐法，容易与人传。
月夜携家筠庄露坐池上分韵得谁字
李弥逊（宋代）

累石骊泉十丈围，周遭种柳未成丝。溪童掬水得明月，山客扫花安屈卮。

一榼团栾儿女语，四更历落斗牛垂。拦街白叟笑相问，倒着接䍦歌者谁。
毗陵道中
曹尔埴（清代）

两岸暮潮平，风帆一叶轻。人烟随日暝，渔火傍沙明。

纤月流高树，悲笳接废营。乡关情更切，回首望孤城。
和子荣
李俊民（金朝）

暂使彭宣到后堂，安昌只以醉为乡。浮云世事日千变，流水生涯天一方。

老子兴虽如庾亮，故人恩不减苏章。能消几两寻山屐，回首狐丘本未忘。
雨后山行
赵景淑（清代）

雨霁碧空净，林深透夕曛。天开销湿雾，山断束归云。

晚气清人骨，奇峰隐雁群。待看明月上，花影漾波纹。
度石栋岭
洪迈（宋代）

我行欲安适，策马逾山樊。
谷深不可瞬，危磴争猱猨。
坡陀两山间，寂历三家村。
茅檐青裾妇，蓬发薪烟昏。
敲冰那可饮，分我一掬温。
郎樵晚未归，客到不与言。
不奉水头卮，肯投柳下门。
作诗配国风，行者式其藩。
汲水禅静琳老寄诗因次韵奉寄
毛滂（宋代）

云脚涛头气自寒，了无閒梦到蒲团。
翠庵只在东堂里，底下扬眉直下看。
尉迟杯·岁云暮
佚名（宋代）

岁云暮。叹光阴苒苒能几许。江梅尚怯馀寒，长安信音犹阻。春风无据。凭阑久，欲去还凝伫。忆溪边月下徘徊，暗香疏影庭户。朝来冻解霜消，南枝上，香英数点微露。把酒看花，无言有泪，还是那时情绪。花依旧、晨妆何处。谩赢得、花前愁千缕。尽高楼、画角频吹，任教纷纷飞絮。
简胡山甫
舒岳祥（宋代）

门外月谁敲，花开醉远郊。
自寻幽寺宿，不耐俗人交。
裘替疏泉洗，诗添续纸抄。
一身舟不系，万事柱难胶。
兰室
童轩（明代）

兰之香兮，维叶茂茂。艺彼居室，可采而嗅。兰之香兮，维叶莫莫。

艺彼居室，可佩而怿。兰之香兮，维叶萋萋。彼其之子，薄言有之。

匪直薰德，同心友之。瞻彼日月，悠悠其逾。我德未化，我友是资。

迨今弗力，悔也可追。
乙丑人日感咏桃花
林瑛佩（清代）

瑶池仙子隐真香，爱向春风浅淡妆。一种天姿人不识，浪传流水引渔郎。
山中夜起月色皎然
黎廷瑞（宋代）

倦寐不知夜，开门风露深。
明河挂屋角，月出东山岑。
双犊卧啮草，满地梧桐阴。
蔌蔌堕落叶，翻翻动栖禽。
浮生谅余几，两鬓黄尘侵。
偶此值清赏，泠然得初心。
幽隐良足尚，吾盟在云林。
昭君怨 春阴久寄姑孰
陈世祥（清代）

烟雨萧萧寒重。待盼青山成梦。梦里是离愁。古扬州。

江水巫山云远。寸寸客怀如剪。莫要写新诗。晚来时。
句
清闲（唐代）

五色云中鸣玉磬，千花台上礼金仙。
雪霁霜晴独寻山迳菊花犹盛感而赋诗
王禹偁（宋代）

狼藉金钱撒野塘，几丛无力卧斜阳。
争偷暖律输桃李，独亚寒枝负雪霜。
谁惜晚芳同我折，自怜孤艳袭人香。
幽怀远慕陶彭泽，且撷残英泛一觞。
题徐友梅碧梧听雨图
史恩培（清代）

人生天地俦，百年直须臾。我生俦类俦，七尺同骸躯。

置身冠盖俦，苦为形所拘。属耳笙琶俦，易为声所濡。

讵知遭际同，各托情怀殊。或从喧求寂，或必清始娱。

争似廓襟期，所至任菀枯。抑且脱羁束，自顾忘腴癯。

何事非吾天，何地非吾庐。何遇非吾乐，何曹非吾徒。

第未逢解人，畴复嘲迂儒。吾乡迩郊畿，邻壤接津沽。

屋指东西陆，家称大小徐。诸兄文福齐，二难乡科俱。

元方快登龙，仲氏怅飞凫。讲席中州游，宦辙东海隅。

记主聚星堂，迭绘听雨图。培娄当苍厓，芭蕉俦碧梧。

咫尺具千里，峥嵘喻双株。画笔羡干云，题句抵穿珠。

辁才钝且庸，座谈嗫复嚅。恨未侍皋比，思将访许都。

写生宋与王，慕古欧与苏。神交证丹铅，客程阻舟车。

快登北极台，俯瞰大明湖。恰逢屋雪融，恍滴檐溜疏。

此味此声希，旧雨今雨符。多恐柳阴浓，未及桐柯孤。

况隔杏坛遥，孰开蒋径芜。安得足所经，遍假手为摹。

纵甘耳无闻，究喜身自如。酒杯块磊浇，禅机色相虚。

放出野腔歌，泼开墨沈涂。弹倦悔冯铗，吹滥讥齐竽。

转防知音知，相对同胡卢。
菩提寺南漪堂杜鹃花
苏轼（宋代）

南漪杜鹃天下无，披香殿上红氍毹。
鹤林兵火真一梦，不归阆苑归西湖。
闲身
陆游（宋代）

炊烟漠漠闭柴荆，聊用闲身答太平。
重碧飞觞心未老，硬黄临帖眼犹明。
吴蚕满箔含桃熟，垄麦登车搏黍鸣。
补劓息黥今有地，问君何处用虚名？
和吴中复江渎泛舟
谢景初（宋代）

雨飞暑馆变秋堂，息驾林祠意绪长。
笋脱万苞风韵玉，莲开百亩水浮香。
揪盘力战棋忘味，筠簟清吟扇递凉。
心惜吏间文酒乐，雅欢未既即离觞。
偈颂一百二十三首
释普度（宋代）

说禅说道易，成佛作祖难，
突出门前大案山。成佛作祖易，
说禅说道难，南海波斯念八还。
也不难，也不易，
衲僧敲处辽天鼻。
湖州歌九十八首 其八十七
汪元量（宋代）

三殿加餐强自宽，内家日日问平安。
大元皇后来相探，特赐丝紬二百单。
秋雨四首 其三
刘攽（宋代）

海风吹暮雨，淮上始秋声。点滴潜滋润，阴沈未放晴。

林塘云似密，水鉴镜来清。无事看鱼鸟，飞沈体亦轻。
梦中作
许安仁（宋代）

山色浓如滴，湖光平如席。风月不相识，相逢便相得。
忠徐倡诗
张翼（两汉）

西神峨峨，睢孽蔓乘，兵涂氓膏，国武乏兴。唶尔尸素营贿朋，城弗典守妖狐凌。

彼章缝之徒，冠伦魁能，蒲伏詟服，倒授太阿傔以承。

天廓不白暑雨冰，纲常沦隳，线绝罔凭。胡为优徐倡，冶容倚市矜。

鬕妖驱之俾侑乐，頩玉肆詈无陵竞。噤讴褫舞馀，怒鬟植鬅鬙。

铅为钢，刃划膺，载营霸，灼上升，顾守臣钜儒，汗恧衔愧死莫惩。

二仪磅礴忠义气，犹出下里孰可仍。桓桓执夷徒，乃反经沟塍。

尔倡丹衷烛日月，易粉黛，誉声绳绳。污渎流，回清澄。
山居杂诗九十首
曹勋（宋代）

道人谈长生，禅子论寂灭。
二子互出奇，生灭孰判别。
吾侪守黄卷，生理知犹劣。
惟当一以贯，无问亦无说。
余平生不至庐山六月廿八日夜梦同孙季蕃游焉林木参天瀑声如雷山中物色良是一刹甚幽邃傍人告曰此中 其二
刘克庄（宋代）

泉声㶁㶁树苍苍，云有高僧占一房。粮绝罕曾起烟火，佛来不肯下禅床。

缁流谁可传宗旨，黄敕难招坐道场。何必真分一间住，偶为但过亦清凉。
夏景初八十寿诗
朱用纯（清代）

淳风委流波，去去何时复。赖有耆旧存，嶷然立颓俗。

家学擅当世，弓冶递相续。早岁经术精，亦曾摧五鹿。

剑光欲射斗，虹气还韫椟。青箱老平生，素心媚幽独。

幼安务慈爱，太丘尚雍穆。息机观自得，齐物保无欲。

何求三岛青，不羡双瞳绿。但凭仁寿理，耄耋犹朝旭。

况复得象贤，再世联芳躅。既□龙虎文，岂向林泉伏。

抚此乐事多，遥遥跻百福。斯晨进新醪，正值开黄鞠。

却笑陶渊明，委心大化逐。犹羡草木姿，欲驻颓龄促。
江叔志司业堪老园
宋褧（元代）

先生尽会婆娑，文苑故老无多。去志任思泉石，归梦枉到松萝。
王彦猷用色字韵见贻和答
周紫芝（宋代）

人生殊用舍，初不系失得。念君垂天鹏，未作六月息。

佳人绝代姿，蛾眉本倾国。人皆倚市门，孰乃有国色。

风云倘复遇，富贵或见逼。一朝得天骥，遂可空冀北。

况今登俊良，百吏归黜陟。洗眼看横飞，故山勿轻忆。
赞丰干
释法薰（宋代）

走松门，寻寒拾。
虎斑易见，人斑难识。
识不识，恶声恶迹成狼藉。
夜对梅花示彦恭侄
王偘（宋代）

羁旅阅世纷，坐念百忧集。
共子时剧谈，满怀冰雪洁。
仪型谁有常，梅花静玉立。
何用对忘忧，岁寒端有益。
登慈佛寺
刘攽（宋代）

清溪浅褰裳，嘉树大盈抱。古寺向百年，地幽景深好。

连峰拱苍翠，秋雨洗穹昊。客至登高楼，西风动衰草。

雄豪昔未遇，饭粥殆将老。岂知风云期，草昧及天造。

杖箠城下邑，倾囷载金宝。良知积困约，固不慰枯槁。

铭勋久犹存，馀烈漫浩浩。空馀祇树园，常此伊蒲祷。

阶除稍芜没，梁栋乍倾倒。顾览为徘徊，物化那能道。
九日游净社院二首 其二
郭祥正（宋代）

前年九日别家时，黄菊才开一两枝。今岁重阳归未得，却寻莲社步迟迟。
雪十二韵
李咸用（唐代）

六出凝阴气，同云指上天。结时风乍急，集处霰长先。

草穗翘祥燕，陂桩叶白莲。犬狂南陌上，竹醉小池前。

樵径花黏屦，渔舟玉帖舷。阵经旸谷薄，势想朔方偏。

楼面光摇锡，篱头晓列钱。石苔青鹿卧，殿网素蛾穿。

嘶马应思塞，蹲乌似为燕。童痴为兽捏，僧爱用茶煎。

念物希周穆，含毫愧惠连。吟阑馀兴逸，还忆剡溪船。
次韵酬余彦翔
陈舜俞（宋代）

我惭希世就穷儒，甚矣谋身子更迂。
不共枭狐倚城社，合随鱼更乐江湖。
古来只有风猷重，事去情知气味殊。
髀肉纵消吾舌在，任从儿女暗揶揄。
过许生茅屋看竹
倪瓒（元代）

舟过山西已夕曛，许生茅屋远人群。
凿池数尺通野水，开牖一规留白云。
煮药烟轻冲灶出，碓茶声远隔溪闻。
可怜也有王猷兴，阶下新移少此君。
自高唐州至齐河夜题纪怀 其二
郑潜（明代）

驿程迢遰到齐河，农务森森生意多。圣主每忧民力困，官输犹自急征科。
古寺
俞德邻（宋代）

古寺倚峥嵘，春风信马行。猿吟千树暗，僧定一灯明。

野水循除出，庭莎夹径生。云何多俗韵，一宿又江城。
沁园春·历事三朝
刘克庄（宋代）

历事三朝，觐而执圭，祭而裸璋。更宫莲引入，视淮南草，御屏录了，露会稽章。贪膜外荣，遗身后臭，晔也平生漫传香。颜发改，独丹基无恙，事在休忙。

曹丘生莫游扬。这瞎汉还曾自配量。已化为胡蝶，穿花栩栩，懒陪鹓鹭，佩玉锵锵。机蹉面前，钟闻饭后，我上堂时众下堂。从前错，欲区区手援，天下黔苍。
春日隐居官舍感怀
李洞（唐代）

风吹烧烬杂汀沙，还似青溪旧寄家。入户竹生床下叶，

隔窗莲谢镜中花。苔房毳客论三学，雪岭巢禽看两衙。

销得人间无限事，江亭月白诵南华。
小立赣滩崖石
曾丰（宋代）

崖谷崔巍千万状，舟人来往篙其上。
数十年间人已非，非千劫后石无恙。
吾生修短不自由，短中自有可以修。
五言七言句外意，千古万古江东流。
同翁士特小饮中隐堂
李纲（宋代）

三伏炎蒸画舸回，蓬门聊复为君开。松篁荫翳樽中渌，杖履逍君池上台。

小雨乍随云影散，好风还逐月光来。虚堂夜久群嚣息，枕簟相从亦快哉。
雨凉小饮戏作
陆游（宋代）

孤村小院雨输凉，团扇流尘簟避床。
蛩思感秋吟坏壁，萤光乘暗遶高梁。
巾箱字细成褫嬾，醽醁杯深断送狂。
坐睡觉来人已散，帘栊时度玉簪香。
清明日舟次邀方司训同往西山
郭谏臣（明代）

寒食江村路，门多插柳条。市呼新酿熟，客喜宿酲消。

雨洗山光润，风生花气饶。故人原有约，沙际一停桡。
邓节仲卒而未葬其孤与祖以其情诉赋绝句授之
曾丰（宋代）

为亲未葬走人门，首有涪翁诗案存。
试为君家一拈出，麦舟故事几人援。
再用前韵醉明叔寄梅并酒
王洋（宋代）

绛蜡融春扇欲开，恐君池阁独传杯。
故将曼语招新句，望外春风作伴来。
皇帝阁端午帖子词
宋庠（宋代）

宝轸流薰唱，仙壶永瑞曦。
欲知人厉息，天报艾生迟。
放歌行
欧大任（明代）

恻恻复恻恻，四座长叹息。劝君绿酒放我歌，绿室方隆似磐石。

绿初定鼎河陇头，长安宫阙似云浮。烟花甸服三千里，锦绣山河百二州。

赤帝之子为绿祖，四叶神孙称帝武。泰山梁甫盛礼仪，宝鼎芝房传乐府。

欲麾羽骑靖宛胡，先遣楼船出齐鲁。此时佳气何郁哉，复道层楼对凤台。

承露东连三殿矗，相风南向九关开。九关鸡鸣天欲白，咸阳春满千人宅。

使者横行半凿空，书生上奏皆驰画。北伐齐分五道军，西来尽召诸侯客。

待诏时登金马门，酣歌晚聚铜驼陌。卖珠小子宴北宫，牧豕孤儿揖东阁。

柏梁台中盛赋诗，玉堂殿下承恩泽。承恩更有过侯王，赐第开门近建章。

校猎常驰射熊馆，遨游多入斗鸡场。庭中列侍羽林士，门下传呼谒者郎。

羽林谒者通朝籍，剑客庖人沾玉食。叱咤吹嘘有鬼神，弹冠结授生颜色。

吁嗟绿室盛衣冠，寂寞何人独考槃。岂无旅邸空书牍，尚有公车未拜官。

慷慨为君歌一曲，出门何处望长安。
大暑登东城
许衡（元代）

三丈危城日暮登，暑威殊不霁凭陵。何时太华高峰上，细嚼松阴六月冰。
阆中作
陆游（宋代）

挽住征衣为濯尘，阆州斋酿绝芳醇。
莺花旧识非生客，山水曾游是故人。
遨乐无时冠巴蜀，语音渐正带咸秦。
平生剩有寻梅债，作意城南看小春。
题鹿头关石乡祠
李石（宋代）

古戍经秋暮，危梯迸野泉。鹿头关上庙，骥足县中仙。

山叠疑无地，江宽欲放天。英雄今已矣，自喜惯风烟。
得大人书喜闻秋末自散不剌复回大都赋寄宣彦高
吴莱（元代）

一纸江南到屋扉，高秋漠北奉宫闱。金微驻跸踰唐塞，铁勒鸣弰接汉畿。

绵蕞行朝因贽玉，蹛林望祭类游衣。明年草赋呈亲去，想像汾阴扈从归。
望支硎山
李经垓（清代）

大士圆通路，岩廊一望间。浅深环法水，高下尽灵山。

孤塔白能立，群松翠可攀。支公何处是，日暮采烟还。
古华以桃核石索题石为阮湘圃封公所贻
汪大经（清代）

窃而食之方朔桃，桃核纷向云中抛。铿然堕地化为石，淮上仙翁初拾得。

传观一座人咸惊，无人识是衡星精。小石果蓏艮取义，石不能言以形示。

磊落中含玉液温，仙翁宝更逾瑶琨。何时莹然入君手，好向西池奉阿母。

君先绘有丹荔图，合成双璧图不孤。只恐骊龙夜破梦，错认遗珠爪攫弄。

题笺我亦思好春，桃叶桃根半化尘。幻想此核种傥活，劳君咒以生花笔。
答洗厚光来韵
成鹫（清代）

十日柴门九不开，红尘飞过又黄埃。无心暂住何曾住，有约能来及早来。

留客晚添煨芋火，怀人频上钓鱼台。世间不少攒眉者，惟许先生去复回。
戏答持烛之句依韵和永叔
梅尧臣（宋代）

卢仝只有赤脚婢，吏部曾吟似笑仝。
红烛射眸从结客，清歌帖笑苦怜翁。
归时虽已过寒食，芳物犹能逐暖风。
但点纱笼续清夜，西园游兴古何穷。
题张宗苍山水幅
弘历（清代）

奇峰拔地叠翠棱，嵌空露寺宜居僧。侧临平远望无际，滃然白云冠上层。

不拘绳墨妙独出，斯人始能他岂能。
游城南十六首。把酒
韩愈（唐代）

扰扰驰名者，谁能一日闲。我来无伴侣，把酒对南山。
和刘道原见寄
苏轼（宋代）

敢向清时怨不容，直嗟吾道与君东。
坐谈足使淮南惧，归去方君冀北空。
独鹤不须惊夜旦，群乌未可辨雌雄。
庐山自古不到处，得与幽人子细穷。
洛城秋雨
宋庠（宋代）

霜月兼寒雨，高斋伴寂寥。
已能阴漠漠，更自韵萧萧。
宫迥天低阙，津长雾失桥。
芦灰迷桂晕，梁屋掩霞朝。
烟重兰摧叶，风凄柳劲条。
远沉缑鹤唳，轻送洛鸿飘。
瓮圃应馀汲，芝岩定长苗。
有人思旧隐，归驾不须招。
谒陵礼毕车驾入盛京仍叠癸亥岁旧作七言排律十四韵
弘历（清代）

周甲遵涂又向东，吉林佳气郁葱葱。故乡遗俗今犹在，创业开基古鲜同。

走马率西时相宅，如龙逴海每劳躬。皇威远鬯先攘外，圣泽深孚早建中。

名正底须惭德抱，气雄真使敌群空。既申频价鱼书议，垂得还旋玉辔珑。

帷幄运筹宣众力，风云缔构赞天功。王师本是征无战，胜国徒称守且攻。

爰藉驱除膺大宝，遂迁都邑设酆宫。上陵近纪诹秋吉，狩漠观风乐岁丰。

累洽重熙蒙祖德，月将日就愓予衷。留京莅止当年宛，父老瞻依喜气融。

沧海车书虔辐辏，九关闾阖洞开通。推恩行庆遵常制，何必酺筵醉颊红。
书事十首
刘克庄（宋代）

晋士材疏辩舌优，俗虽虚诞尚清修。
可容卿等灵百辈，亦过江来第一流。
元老纵然挥玉麈，七贤已有执牙筹。
后来灵宝真儿态，书画惟凭夺与偷。
盆山
刘攽（宋代）

青泉盈池底白石，中有高山高不极。连峰绝壑知几许，朝霏暝烟无定色。

山下清波清浅流，鱼龙浩荡芥为舟。今君欲渡何由得，纵有神仙君不识。
言怀
许棠（唐代）

万事不关心，终朝但苦吟。久贫惭负债，渐老爱山深。

日月销天外，帆樯弃海阴。荣枯应已定，无复系浮沉。
白茅道中
方回（元代）

世故时时异，年华物物新。
溪声添夜雨，麦事待晴春。
草棘扃空户，岩崖伏冻人。
问言何至此，征骑往来频。
闲来
司马光（宋代）

闲来观万物，在处可逍遥。
鱼为贪钩得，蛾因赴火焦。
碧梧饥鸑鷟，白粒饱鹪鹩。
带索谁家子，行歌复采樵。
晚步傅氏小园
陈文蔚（宋代）

溪园信步晚徘徊，白白红红夹径开。漫折一枝携在手，也教人道看花来。
送演侄三首
李昴英（宋代）

一同休戚尉相关，肉食那容职旷瘝。
验视难真防木刻，追擒易误戒弓弯。
千寻树看萌芽始，万里行从跬步间。
大抵穷通皆定分，炎门邪径莫跻攀。
日射
李商隐（唐代）

日射纱窗风撼扉，香罗拭手春事违。
回廊四合掩寂寞，碧鹦鹉对红蔷薇。
秋日忆友
张同甫（宋代）

阊阖风高白露秋，芦花如雪动边愁。
故人迢递天南北，明月娟娟独倚楼。
太液晴波
区大相（明代）

沧池滉漾接离宫，玉渚遥将云汉通。雨霁波恬天共碧，烟消日荡水成空。

楼台四出平堤外，花树千重落镜中。欲傍兰桡乘兴去，共欢鱼藻沐恩同。
晁留台刘夫人挽诗三首 其三
吕本中（宋代）

留台无恙日，乐善出诚心。文采不复见，声名空至今。

半生资内助，三叹有遗音。抚事思前辈，于谁觅断金。
章门新秋送客北上因寄龚芝麓年伯
戴王纶（清代）

楚天秋色动征桡，北望燕山道里遥。此去酒垆谁击筑，一时江月正吹箫。

云生驿路铜龙晓，沙满关城铁骑骄。劳苦中丞高谏议，可无书讯下云霄。
舟宿莫城
孙应时（宋代）

泽国寒初重，霜天晚自温。
孤舟一杯酒，斜月数家村。
美睡聊相补，劳生得列论。
烛湖疑在眼，灯火闭柴门。
晨起
陆游（宋代）

晨起梳头雪满膺，可怜衰与病相乘。
浮名何足欺横目，真乐聊须付曲肱。
仕有俸钱渠亦好，退无耕垄我何凭？具牛力尽殊堪闵，买犊东村恨未能。
偈颂八十七首
释慧开（宋代）

天下法窟丛林，四月初一结制。
无门逐恶随邪，要效死心旧例，
普请诸人脑门著地。
送颜复赴阙
苏辙（宋代）

箪瓢未改安贫性，凫绎犹传直道余。
不见失官愁戚戚，但闻高卧起徐徐。
居中旧厌军容讲，补外仍遭城旦书。
此去将身置何许，秋风未免忆鲈鱼。
题凝翠阁
白玉蟾（宋代）

日射新苔铸绿钱，山耸花屏草刺毡。
剩把苔钱买风月，山屏低拥草毡眠。
竹枝词四首
白居易（唐代）

瞿塘峡口水烟低，白帝城头月向西。
唱到竹枝声咽处，寒猿闇鸟一时啼。

竹枝苦怨怨何人？夜静山空歇又闻。
蛮儿巴女齐声唱，愁杀江楼病使君。

巴东船舫上巴西，波面风生雨脚齐。
水蓼冷花红簇簇，江篱湿叶碧凄凄。

江畔谁人唱竹枝？前声断咽后声迟。
怪来调苦缘词苦，多是通州司马诗。
以朝鸡送樊氏兄弟效鲁直体作两绝 其一
王灼（宋代）

平生自许屠龙学，岁晚拟作祝鸡翁。长鸣分送君识取，腷腷膊膊风雨中。
白醉楼为范文铉赋
陶宗仪（明代）

目眩金锣日出初，檐阑凛冽气全苏。心情酣乐非因酌，体骨融全似欲扶。

西阁吟成唐杜老，寒时作息宋田夫。幕天席地从吾意，兀兀陶陶一念无。
西兴道中二首
吕祖谦（宋代）

桑麻张王不知春，帝恐莺花太断魂。
东岸红霞西岸绿，却将景色为平分。
次韵张伯雨蕉池积雪诗二首 其一
刘汶（元代）

铜驼陌上得铜洗，曾见汉朝风露零。寒光未变劫灰黑，古色犹露宫苔青。

金人堕泪漫怀古，玉女洗头真寓形。与君作池媚蕉雪，何以报之双玉瓶。
山居诗
释延寿（宋代）

万境闲来情澹澹，群嚣息后思微微。
当时白业无门入，今日玄关有路归。
熟果不摇翻自落，生禽谁唤却惊飞，
到头何用空忙得，任运应须待对机。
宣城劝农
吴泳（宋代）

一分东作五分春，相汝耕夫更在勤。
七月诗成种田法，庶人章作劝农文。
祈蚕必使蚕如瓮，卜稼须观稼似云。
老守别无新治行，只将丰岁答吾君。
【双调】落梅风_玉果山先上
张可久（元代）

玉果山先上寻梅
随明月，过小桥，记年时杖藜曾到。倚东风一枝斜更好，玉生香有谁索笑？
禹寺见梅
蒲团厚，纸帐新，不奢华自然风韵。小窗见梅如故人，亚冰梢月斜云褪。
冬夜
更阑后，雁过也，梦不成小窗寒夜。伴离人落梅香带雪，半帘风一钩新月。
别会稽胡使君
载酒人何处？倚阑花又开，忆秦娥远山眉黛。锦云香鉴湖宽似海，还不了五年诗债。
废园湖石
芭蕉畔，杨柳边，想当时玉人娇面。十年旧题漫翠藓，倚高寒夏云一片。
歌姬张氏睡起
瑶池上，翠槛边，笑当时六郎娇面。行云梦回眉黛浅，枕痕香睡红一线。
叹世和刘时中
土库千年调，金疮百战功，叹兴亡一场春梦。卧白云北邙山下冢，信虚名得来无用。
闲居
看云坐，听雨眠，鹤飞归老梅庭院。青山隐居心自远，放浪他柳莺花燕。
西园春暮
伤春瘦，望远愁，掩朱门碧苔生甃。绕西园旋呼花下酒，海棠飞牡丹厮够。
睡起
拢钗燕，鞿绣鸳，卷朱帘绿阴庭院。奈何天不教人醉眠，打新荷雨声一片。
东嘉缘野桥
渔榔静，雁字斜，柳阴疏藕花初谢。小阑干画桥横缘野，忆西湖月明秋夜。
闲闲亭上
鱼吹沫，鹤弄影，洗秋云玉波如镜。闲闲小亭风日冷，竹千竿绿苔三径。
和崔雪竹
依村店，驻小车，玉骢嘶绣鞍初卸。琵琶乱弹人醉也，雁云高蓟门秋月。
春情
桃花面，柳叶眉，小亭台锁红关翠。孤帏玉人初睡起，不平他锦鸳成对。
胡贵卿席上
宜春令，消夜图，锦橙开噀人香雾。梅花月边同笑语，不寻思灞桥诗句。
秋望
干荷叶，脆柳枝，老西风满襟秋思。盼来书王人憔悴死，界青大雁飞一字。
忆别
啼红袖，识锦图，记临行雨花风絮。平安字书曾寄与，题名在凤鸾双处。
和卢彦威学士
貂裘敝，骢马骄，雪花飞蓟门寒到。雁儿几声南去了，也教他玉人知道。
肃斋翁命赋狮橘
生狞面黄金兽，蜜多心白玉浆。吼千林月寒霜降，绕维摩万八千佛供床，喷清香九重天上。
桑柔
佚名（先秦）

菀彼桑柔，其下侯旬，捋采其刘，瘼此下民。不殄心忧，仓兄填兮。倬彼昊天，宁不我矜？

四牡骙骙，旟旐有翩。乱生不夷，靡国不泯。民靡有黎，具祸以烬。於乎有哀，国步斯频。

国步蔑资，天不我将。靡所止疑，云徂何往？君子实维，秉心无竞。谁生厉阶，至今为梗？

忧心慇慇，念我土宇。我生不辰，逢天僤怒。自西徂东，靡所定处。多我觏痻，孔棘我圉。

为谋为毖，乱况斯削。告尔忧恤，诲尔序爵。谁能执热，逝不以濯？其何能淑，载胥及溺。

如彼遡风，亦孔之僾。民有肃心，荓云不逮。好是稼穑，力民代食。稼穑维宝，代食维好？

天降丧乱，灭我立王。降此蟊贼，稼穑卒痒。哀恫中国，具赘卒荒。靡有旅力，以念穹苍。

维此惠君，民人所瞻。秉心宣犹，考慎其相。维彼不顺，自独俾臧。自有肺肠，俾民卒狂。

瞻彼中林，甡甡其鹿。朋友已谮，不胥以谷。人亦有言：进退维谷。

维此圣人，瞻言百里。维彼愚人，覆狂以喜。匪言不能，胡斯畏忌？

维此良人，弗求弗迪。维彼忍心，是顾是复。民之贪乱，宁为荼毒。

大风有隧，有空大谷。维此良人，作为式谷。维彼不顺，征以中垢。

大风有隧，贪人败类。听言则对，诵言如醉。匪用其良，复俾我悖。

嗟尔朋友，予岂不知而作。如彼飞虫，时亦弋获。既之阴女，反予来赫。

民之罔极，职凉善背。为民不利，如云不克。民之回遹，职竞用力。

民之未戾，职盗为寇。凉曰不可，覆背善詈。虽曰匪予，既作尔歌！
景德以后祀五方帝十六首
佚名（隋代）

笾豆有践，黍稷惟声。
礼终三献，神归杳冥。
【南吕】干荷叶八首
刘秉忠（元代）

干荷叶，色苍苍，老柄风摇荡。减了清香，越添黄。都因昨夜一场了，寂寞在秋江上。

干荷叶，映着枯蒲，折柄难擎露。藕丝无，倩风扶。待擎无力不乘珠，难宿滩头鹭。

根摧折，柄欹斜，翠减清香谢。恁时节，万丝绝。红鸳白鹭不能遮，憔悴损干荷叶。

干荷叶，色无多，不奈风了锉。贴秋波，倒枝柯。宫娃齐唱采莲歌，梦里繁华过。

南高峰，北高峰，惨淡烟霞洞。宋高宗，一场空。吴山依旧酒旗风，两度江南梦。

夜来个，醉如酡，不记花前过。醒来呵，二更过。春衫惹定茨糜科，绊倒花抓破。

干荷叶，水上浮，渐渐浮将去。跟将你去，随将去。你问当家中有媳妇？问着不言语。

脚儿尖，手儿纤，云髻梳儿露半边。脸儿甜，话儿粘。更宜烦恼更宜忺，直恁风流倩。
赋得长亭柳
戴叔伦（唐代）

濯濯长亭柳，阴连灞水流。雨搓金缕细，烟褭翠丝柔。

送客添新恨，听莺忆旧游。赠行多折取，那得到深秋。
送陶茂安赴湖南二首 其一
王质（宋代）

礼乐华今日，江湖得此天。绣衣开使指，锦帐卷郎毡。

峻岳车帷外，清湘簜节前。何如归禁籞，花柳自风烟。
庆元二年皇后册宝十三首 其九
郊庙朝会歌辞（宋代）

肃肃壶彝，雍雍阴教。险诐自防，警戒是效。中闱端委，列御胥告。

其思辅顺，永翼帝孝。
汤莘夫用孙温叟韵见寄次韵答之
赵蕃（宋代）

生气千年蔺与颇，生前杯酒事如何。
谁令误舍清江钓，政尔甘持绝徼戈。
有句忽成能见忆，感君知我未加诃。
晚风苦杂蝉鸣树，不谓林莺尚有歌。
和啸石仲兄下帷罨画楼二首 其一
安伟（清代）

敢斗鲛人织，应收李白机。有心培玉树，何幸近书帷。

珠玉谈中吐，云烟笔底挥。好教王谢燕，仍傍画楼飞。
次韵赠刘晞扬
刘才邵（宋代）

旱气彻坤舆，井水几欲沸。乡邦正嗷嗷，度日长于岁。

肯来款柴门，高义警衰替。时方游郡城，尘驾未及税。

逢迎阙主礼，走报乏候吏。空怜意频繁，宗契敦鲁卫。

久闻吾子贤，不耻鹑衣敝。大璞固已奇，或就资良器。

袖有泸溪诗，价敌千金字。霜馀秋日严，春到江山丽。

勤勤欲相勉，句句有深味。要当穷益坚，固岂患无位。

田园虽已空，甑堕从脱弃。立贤本无方，数路今不废。

方观群策用，坐使昆夷喙。
与梦得偶同到敦诗宅，感而题壁
白居易（唐代）

山东才副苍生愿，川上俄惊逝水波。履道凄凉新第宅，

宣城零落旧笙歌。园荒唯有薪堪采，门冷兼无雀可罗。

今日相逢偶同到，伤心不是故经过。
赠陈生嘉言二首 其一
李梦阳（明代）

少小期鹏运，于今尚未飞。蒿深仲蔚宅，鹑结宪生衣。

背郭元桑树，临河只钓矶。奉亲知不苦，馔有白鱼肥。
玉笼璁
侯善渊（元代）

守清净，凭志恳，绝尽荒淫。持内境，月透双林。玉童戏，遥指处，碧潭波心。捞＊取起，水中金。灵宝灿，慧灯明，神光相任。对面有，没人推寻。君还省，明了了，灾祸不侵。龙虎伏，鬼神钦。
三花斛三首 其一 瑞香
杨万里（宋代）

侵雪开花雪不侵，开时色浅未开深。碧团栾里笋成束，紫蓓蕾中香满襟。

别派近传庐阜顶，孤芳元自洞庭心。诗人自有薰笼锦，不用衣篝炷水沉。
庆都县
许及之（宋代）

庆都将过过唐河，欲访灵台去路赊。试问车夫能指点，好峰无数碧莲华。
任桂阳监使挂冠养母述怀
朱辂（宋代）

勇退无心恋一麾，叩阍乞得侍庭闱。二千石禄人皆羡，九十慈亲古亦稀。

东阁虽无文举酒，北堂幸有老莱衣。黄粱未熟浑閒事，且卧南山饱蕨薇。
海珠饯别 其二
黄志尹（明代）

客途秋月带愁看，此夜凭虚慰所欢。玉宇四空涵古刹，澄波千顷漾旃檀。

羿娥有影归溟渤，和璧无因碎激湍。窃庆卑栖真得地，一区门外即江干。
西斋秋暑
蔡襄（宋代）

斋居一室静，画永来风微。
仙棋覆前局，女布便轻衣。
向人颜色强，与世心事违。
且效金门隐，讵有田园归。
普天乐·垂虹夜月
徐再思（元代）

玉华寒，冰壶冻。云间玉兔，水面苍龙。酒一樽，琴三弄。唤起凌波仙人梦，倚阑干满面天风。楼台远近，乾坤表里，江汉西东。
选官图
邵雍（宋代）

虚名虚利太无端，自方□□寸进难。
大抵人生只如此，采来谁不做高官。
奉敕题虎顾彪图
解缙（明代）

虎为百兽尊，谁敢触其怒。惟有父子情，一步一回顾。
寄朱、阚二山人
张籍（唐代）

为个朝章束此身，眼看东路去无因。

历阳旧客今应少，转忆邻家二老人。
三用喜雪韵呈同官诸丈不敢辍禁物之令也二首
吴潜（宋代）

光浮暗室不因虚，冻笔难呵且罢书。
可是羞明宜夜后，何妨等罢到春初。
累茵合念闾阎苦，返棹非於故旧疎。
堪笑老禅功用狭，但能分食饲猨狙。
三峡歌
陆游（宋代）

十二巫山见九峰，船头彩翠满秋空。
朝云暮雨浑虚语，一夜猿啼明月中。
颂古十七首
释道行（宋代）

土埋处处铁菱角，半夜经由未觉难。
天晓岭根伤中倒，方知行过铁门关。
沁园春（送友人补太学）
姚勉（宋代）

一部周官，学间渊源，山齐得来。最雄姿直气，不涂脂粉，仙风道骨，不涴尘埃。万里青云，相期阔步，底事向天门折翼回。君知否，这白衣御史，卿相胚胎。

时人休用惊猜。机会到功名节节催。看蒲质易凋，何如松茂，菊花已老，须是梅开。万事何难，时来得做，且信天工次第排。从今去，愿径游璧水，直上兰台。
拨棹歌 其二十三
德诚（唐代）

动静由来本两空，谁教日夜强施功。波渺渺，雾濛濛，却来江上隐云中。
送李南镇丞南雄
杨起元（明代）

嬴氏不师古，十月为岁首。颠倒每如兹，吾道复何有。

本末谁能陈，榛芜亦已久。先达良殷勤，众星仰枢纽。

明明惟我祖，道与羲皇偶。造士二百年，稽古庶不谬。

子今领青衿，勉矣弘薪樵。
望谢家青山太白墓二首
杨万里（宋代）

阿眺青山自一村，州民岁岁与招魂。
六朝陵墓今安在，只有诗仙月下坟。
离都招友人
张方平（宋代）

车马交尘路不停，势家门巷密如萍。张汤筋力奈寒暑，楼护口舌摇风霆。

机牙潜发如驰传，声影相连若建瓴。此地岂容山野客，盍归乎来掩岩扃。
送蒙古僧印空岩黄龙寺 其二
张翥（元代）

古刹西江外，师居最上方。山神出护法，天女下焚香。

久客霜髭满，归舟云树长。秋期到天目，容我借禅床。
窃观太守内翰尚书佳什因以元韵述怀
郭仲荀（宋代）

蚤学诗书愧不成，慨然投笔就功名。
少年征逐临穷塞，晚岁优游寓赤城。
世路炎凉何足校，宦途宠辱固堪惊。
祠庭得请君恩重，退老江山佚性情。
清江张氏活人堂二绝句 其一
王庭圭（宋代）

远系长沙太守孙，家传太守活人言。刀圭一粒起人死，安得声名不出门。
徙民吟
黎彭祖（明代）

老翁生不闻潮汐，知与农人分厚塉。白鸥无侣沧州遥，土龙有备桑田圻。

豚蹄斗酒燕丰年，闾里穰穰仓满千。自输县里催科吏，不纳民间新法钱。

人传新政起燕都，万象皆新百国趋。孰意反辞荒服贡，却令规削九州图。

慕君虽在日南方，昌华苑里烟相望。一朝下令迁边海，千里无家托异乡。

空巢泥落燕飞去，巷口自明王洲处。花开应伴子规啼，冢荒多是青猿据。

高阁倾将绿水齐，女墙不隔日华低。柳条白马系何处，芳草王孙忆未归。

百口一家无葬地，三旬九食皆寒士。行歌拾穗者何人，当暑披裘有其事。

吁嗟尚有身无依，破庙寒林挈子归。莫知愿自经沟渎，无计难将过乱离。

当今新筑界边城，严似三关设守兵。大树将军防锁钥，绿林豪客许通名。

昨日携来三斗珍，米房糠覈犹艰辛。田中白骨贼杀贼，市上青衣人卖人。

哀哀寡妇吞声哭，子死城隈夫海澳。坐叹林间鸠借巢，行羡泽中蜗带屋。

早知为善亦难为，不若从军事鼓鼙。血尽犹随波上下，骨灰得与燕差池。

君不见田横岛上五百士，一朝刎颈魂同萃。又不见勾践陈前三千人，慷慨同归目不瞑。

别离骨肉去乡土，奄奄待尽死为伍。独编一种空桑民，见天不与天同普。
庐山女赠朱朴（鲤鱼）
佚名（唐代）

但持冰洁心，不识风霜冷。任是怀礼容，无人顾形影。

知君久积池塘梦，遣我方思变动来。

操执若同颜叔子，今宵宁免泪盈腮。
初离兴元
陆游（宋代）

梦里何曾有去来，高城无奈角声哀。
连林秋叶吹初尽，满路寒泥蹋欲开。
笠泽决归犹小憩，锦城未到莫轻回。
炊菰斫脍明年事，却忆斯游亦壮哉！
秋夕即事
刘得仁（唐代）

永夕坐暝久，萧萧猿狖啼。漏微砧韵隔，月落斗杓低。

危叶无风坠，幽禽并树栖。自怜在岐路，不醉亦沉迷。
和同行潘生悒悒悠悠二首
贺铸（宋代）

悒悒复悒悒，愁眠成梦泣。薄暮落花天，高楼面风立。
纯阳会
白玉蟾（宋代）

一点薰风舞绿槐，祝融衮火从南来。
海棠落地蜂蝶去，池馆无人莲未开。
溶溶一掬清和髓，纯乾已作牝马矣。
岳渎将此英雄气，收来顿在葫芦里。
阶前十有四荚蓂，谏议夜来梦麒麟。
披槲老翁自鼻笑，胞胎未兆天元春。
洞宾弄巧翻成拙，蓬莱路上空明月。
墙头梅子枝上蜡，池畔榴花叶底血。
生来挺挺其精神，所适性癖穷天真。
蓦然悟得铅汞机，敢谓大道无楚秦。
忽尔金丹成九转，十月胎团人不问。
撼动乾坤走鬼神，青云白鹤方解闷。
天下后世思真人，常与真人庆诞长。
樱笋厨开正来日，释氏亦欲制蜡人。
不知故事自谁始，实是五代谯陵起。
王诜建会集冠褐，飞来白鹤不知几。
次则萧氏建宅仙，七闽万户生祥烟。
一郡二郡渐风化，駸駸知省洞宾贤。
城南城北走几次，人亦不知回老是。
但见老松作人语，先生携墨归谁氏。
太平寺里作篇诗，又道摩镜嫌人痴。
岳阳市心一长啸，铁笛无声今几时。
宝婺有人潘氏子，功名愿足心肺喜。
髫年崇奉迄今日，四海杖屦纷如蚁。
万指丛中见玉蟾，不作衣衫褴褛嫌。
题诗祝君励金石，晨香夕烛增肃严。
妙通老人暗抚掌，何年熊罴入梦想。
待渠峥嵘欲及笄，整顿衣钵福无量。
半千白鹤呼青云，青云深处琼梅新。
有人要问飞升事，只看天边日月轮。
远游
胡铨（宋代）

萍迹长泡转，天崖到处家。
芳菲云过雨，聚散手搏沙。
且唤陈惊坐，共寻留子嗟。
酒狂从旷荡，汉吏要无华。
月节折杨柳歌十三首 其四 四月歌
陈恭尹（清代）

寒消时未暑，梅子欲成黄，摽落当谁取。折杨柳，青春不可追，长条已堪扫。
楚塞楼
刘长源（宋代）

出峡朝天第一州，使君重敞最高楼。
蜀江雪浪初平处，楚国金城欲尽头。
九月八日宾旸携酒西斋晚登秀亭次前韵
方回（元代）

深箝笑口似难开，顿喜诗仙载酒来。
此道孰为今老笔，吾庐适酒古荒台。
焉知晚节逢陈厄，忽听高歌类郢哀。
倚石自怜吟不就，频将拄杖划莓苔。
七夕
谢肃（明代）

茅居湖曲带风林，筠簟庭中坐月阴。自觉天孙银汉会，不关人世白头吟。

作金何有王阳术，献玉休怀卞氏心。也复呼童具瓜果，一壶村酒醉更深。
送秘阁朱员外知复州
徐铉（宋代）

景陵山水旧知名，珍重诗人建隼行。
未免簿书劳利刃，省贪烟月纵高情。
扬雄阁下诸生送，陆羽门前百吏迎。
圣代群贤皆得路，三年倾首望鹏程。
题材褒亲崇寿寺
吴钢（宋代）

坳径石齿牙，梅枝碍竹斜。
旧封妃子墓，残觉王家里。
亭砌旋风叶，岩流出洞花。
饱参尘世味，得似野僧茶。
寄花光仁老
邹浩（宋代）

行尽江湖见尽山，无穷气象杳难攀。知师笔有维摩力，为我移来助解颜。
挽李子永二首
赵蕃（宋代）

封侯寂寞空飞将，佳句流传自谪仙。
半世作民才六考，他年垂世有千篇。
箧中酬唱都无恙，天外音书不复传。
五岭三苗底处所，千岩万壑若何边。
送陵浚明给事还朝一首
黄省曾（明代）

八族吴宗贵，诸妫汉裔扬。太中垂宴喜，颖守炳趋蹡。

附翼为龙翠，搴舆集凤凰。绍枝繁领袖，继体并干将。

吾子金闺彦，高名紫旦乡。妙龄怀耿节，韦布巳孤翔。

鹗举兼巍荐，鸿飞列要行。翰门供暮直，琐地寄朝阳。

直气鸾闱上，忠谟象阙傍。定仪如惯习，论事有敷详。

急务延英视，宏图玉塞防。用人陈四策，弼帝补多方。

台驳情惟允，枢封夜未央。峥嵘奇管籥，慨慷动天皇。

遂典衡才任，遥司藻墨场。赤霞南省阔，碧草会稽芳。

水镜逢悬昭，儒衿共激昂。罄忠罗竹箭，拭眼得骊黄。

春日王程远，青云宦路长。禁臣勤斧钺，明主夙衣裳。

怀中有新草，行见奏明光。
发平乐至阳朔
汪全泰（清代）

岭门椰树风骚骚，临贺故城天半高。猺姬雨种作芦寨，洞客星居开石窑。

伐船朝从浦口入，惨澹中流日将黑。清霜暗下独鹳巢，野火潜烧老猿窟。

山根泊时寒浪清，榜人夜食当明星。木瘤浸泉苦药气，石乳挂岩枯笋形。

幽景凄凄兴无极，前头秋阴滩声急。客子淹留惟暂时，明晨更下湘源驿。
颂古六十二首 其五十六
释清远（宋代）

出得出不得，初不离是定。圣者起凡情，凡人而乃圣。

倒用与横起，扶邪及显正。春雨春风竹户凉，落花啼鸟千峰静。
偈颂七十六首
释子益（宋代）

天上月圆，人间月半。
明眼衲僧，见似不见。
盏子扑落地，楪子成七片。
六观堂老人草书诗
苏轼（宋代）

物生有象象乃滋，梦幻无根成斯须。
方其梦时了非无，泡影一失俯仰殊。
清露未晞电已徂，此灭灭尽乃真吾。
云如死灰实不枯，逢场作戏三昧俱。
化身为医忘其躯，草书非学聊自娱。
落笔已唤周越奴，苍鼠奋髯饮松腴。
剡藤玉版开雪肤，游龙天飞万人呼，莫作羞涩羊氏姝。
（六观，取《金刚经》梦、幻等六物也。
老人，僧了性，精于医而善草书，下笔有远韵，而人莫知贵，故作此诗。
）
题上虞县信芳堂
戴复古（宋代）

河阳种桃彭泽柳，岁岁春风夸不朽。
何如君种一池莲，开向五不六不天。
红妆当暑清无汗，绿叶染风香不断。
坐令百里尽清凉，天乃赠君云锦段。
此花不可无此堂，主人姓字同芬芳。
更看堂后参差竹，醉倚炎空舞寒绿。
借致明玉槌事药复以小者易去因而铭之
刘子翚（宋代）

润色瑳，癯身楕。
飞石尘，供药裹。
以小代大无不可，汝虽眇乎是磊砢。
摩顶至踵辅衰我，彼方归卧留莫果。
魁梧之才用则左，{左口右画}然长叹口侈哆。
夜雨
杨万里（宋代）

幽人睡正熟，不知江雨来。
惊风飒然起，声若山岳摧。
起坐不复寐，万感集老怀。
忆年十四五，读书松下斋。
寒夜耿难晓，孤吟悄无侪。
虫语一灯寂，鬼啼万山哀。
雨声正如此，壮心滴不灰。
即今踰知命，已先十年衰。
不知後此者，壮心肯更回。
旧学日蔬芜，书册久尘埃。
圣处与天似，而我老相催。
坐念慨未已，东窗晨光开。
句
刘筠（宋代）

惟月卿曹重，占星使者贤。
重赠郑炼
杜甫（唐代）

郑子将行罢使臣，囊无一物献尊亲。

江山路远羁离日，裘马谁为感激人。